Børnetøjsbutikken Name It og tøjbutikken Only har begge fast adresse i Metropol i Hjørring, men nu har den lange corona-nedlukning for landets storcentre fået begge butikker til at tænke ud af boksen – og ud af Metropol. Side om side ligger butikker nu centralt i gågaden i Hjørring. Mens Only slog dørerne op for kunderne i sidste uge, så er Name It først klar onsdag i denne uge. Og her er butikschefen fuld af forventning. - Vi er klar i morgen tidlig, og vi glæder os rigtigt meget til at se vores kunder igen, som vi har savnet i det her coronaforløb, siger Signe Pedersen, der er butikschef i Name It i Hjørring. Julegaver byttes stadig Og spørger man i nabo-butikken, så er der god grund til at glæde sig til at se kunderne igen. - Vi har fået en kolossal opbakning fra vores kunder, og det er vi rigtigt glade og taknemmelige for, siger Tina Lundgren, der er butikschef i Only i Hjørring. Hun tilføjer, at butikken var nødt til at gøre noget, da kunderne med et forsvandt tilbage i december sidste år. Og der er da også stadig julegaver, der endnu ikke er blevet byttet. - Vi var fuld af gode ideer, og så valgte vi at leje os ind her midt i gågaden, siger Tina Lundgren. Begge butikker er pop up – og altså midlertidige – og står det til butikscheferne, så er de klar til hurtigt at pakke varerne sammen igen rykke tilbage til Metropol. - Mange kunder har spurgt efter os, og om vi har åbent nu, det har vi desværre ikke, fordi vi ligger i et center, men vi vil jo gerne have noget omsætning. Så vi har masser af gode tilbud her i pop up-butikken, mens vi får nye varer i butikken i Metropol, hvor vi håber, at vi meget snart må have lov at åbne igen, siger Signe Pedersen. Storcentrene har været lukket siden 25. december sidste år, og restriktionerne for centrene gælder foreløbig frem til 5. april.

Opsummering:
Butikcentret Metropol er fortsat lukket på grund af restriktioner, derfor er to tøjbutikker derfra nu flyttet ud og åbnet i gågaden.